KIRJALLINEN KYSYMYS E-0538/00 esittäjä(t): Raffaele Costa (PPE-DE) komissiolle. Fiscalis-ohjelma (1998‐2002).



Virallinen lehti nro 053 E , 20/02/2001 s. 0007 - 0008



KIRJALLINEN KYSYMYS E-0538/00 esittäjä(t): Raffaele Costa (PPE-DE) komissiolle (28. helmikuuta 2000) Aihe: Fiscalis-ohjelma (19982002) Voiko komissio kertoa, mille kansallisille hallinnon aloille, ammattijärjestöille ja laitoksille (julkisille tai yksityisille) on myönnetty määrärahoja tai tukea (riippumatta siitä, onko maksut jo suoritettu), ja kuinka suuria summia Fiscalis-ohjelmaan kuuluville erilaisille toimille (19982002) (budjettivarat: 45 miljoonaa ecua eli noin 87 miljardia liiraa) on myönnetty Italiassa ja muissa jäsenvaltioissa? Onko varojen todellinen käyttökohde ja hankkeiden onnistuminen tarkistettu? Frederik Bolkesteinin komission puolesta antama vastaus (3. toukokuuta 2000) Fiscalis-ohjelma perustettiin 30. maaliskuuta 1998 tehdyllä Euroopan parlamentin ja neuvoston päätöksellä 888/98/EY(1) sisämarkkinoiden välillisen verotuksen järjestelmiä vahvistavan yhteisön toimintaohjelman (Fiscalis-ohjelma) hyväksymisestä. Ohjelman tarkoituksena on edistää ja helpottaa yhteistyötä yhteisön välillisen verotuksen hallintojen välillä sekä niiden ja komission välillä välillisen verotuksen järjestelmien parantamiseksi sisämarkkinoilla. Komissio johtaa ohjelmaa rahoitusta koskevia ja organisatorisia sääntöjä noudattaen. Kansallisille hallintoelimille, ammattijärjestöille taikka julkisille tai yksityisille elimille ei myönnetä tukea eikä määrärahoja. Ohjelman osanottajia ovat jäsenvaltioiden välillisen verotuksen hallinnot komission kumppaneina. Komissio suorittaa kaikki maksut, mutta paikalliset kulut korvataan jäsenvaltioiden hallintoyksikköjen kautta. Seuraavassa esitetään hyödyllistä tietoa ohjelmasta. - Fiscalis-ohjelman menot jakaantuvat kahdelle alueelle. Osa menoista kohdistuu yhteisiin toimiin, joihin kuuluu verohallintojen asiantuntijoille ja virkailijoille suunnattuja seminaareja, vaihtoja ja monenvälistä valvontaa. Yhteisö maksaa virkailijoiden osallistumiskustannukset, joiden kokonaismäärän arvioidaan olevan vuonna 2000 noin 2,8 miljoonaa euroa. Ohjelman toinen alue kattaa tietojen vaihdon järjestelmät, käsikirjat, oppaat ja yhteiset koulutustoimet, joista suurin osa on teknologiaan liittyviä toimia (noin puolet vuosittaisista määrärahoista). Tietotekniikan alan toimet teetetään usein komission valvonnassa ulkoisilla alihankkijoilla. Alihankkijayritysten kanssa tehtävät sopimukset laaditaan voimassa olevien julkisia hankintoja koskevien sääntöjen mukaisesti. Toisen alueen toimiin liittyvien menojen arvioidaan olevan vuonna 2000 noin 5,2 miljoonaa euroa. - Kaikkien Fiscalis-ohjelmassa hyväksyttävien toimien on edistettävä yhteisön tavoitteita ja oltava sisämarkkinoiden etujen mukaisia. Toimien hallinnointi tapahtuu komission suorittamien ennakkohyväksynnän ja jälkiarvioinnin avulla, joissa alaa käsittelevät jäsenvaltioiden komiteat ovat neuvoa-antavassa asemassa. Jäsenvaltioiden on pidettävä kirjaa ja säilytettävä tositteet heille myönnettyjen varojen käytöstä viiden vuoden ajalta, jolloin komissio voi myös tehdä tarkastuksia moitteettoman varainhoidon valvomiseksi. - Komissio antaa Fiscalis-ohjelmasta tehdyn päätöksen mukaisesti tiedonannon parlamentille ja neuvostolle viimeistään 30. kesäkuuta 2001. Tiedonanto sisältää väliarvioinnin, joka on laadittu jäsenvaltioiden antamien välikertomusten perusteella ja joka sisältää yksityiskohtaista tietoa ohjelman toimista. (1) EYVL L 126, 28.4.1998.